62023CC0726
KONKLUŻJONIJIET TAL-AVUKAT ĠENERALI
RICHARD DE LA TOUR
ippreżentati fit‑3 ta’ April 2025 (
1
)
Kawża C‑726/23
SC Arcomet Towercranes SRL
vs
Direcţia Generală Regională a Finanţelor Publice Bucureşti,
Administraţia Fiscală pentru Contribuabili Mijlocii Bucureşti
(talba għal deċiżjoni preliminari mressqa mill-Curtea de Apel Bucureşti (il-Qorti tal-Appell ta’ Bukarest, ir-Rumanija))
“Rinviju għal deċiżjoni preliminari — Sistema komuni ta’ taxxa fuq il-valur miżjud (VAT) — Direttiva 2006/112/KE — Dritt għal tnaqqis tal-VAT — Tranżazzjonijiet intra-Komunitarji bejn kumpanniji assoċjati — Prezz ta’ trasferiment — Akkwist tas-servizzi ta’ ġestjoni pprovduti fi ħdan grupp — Servizzi meqjusa li ma ntużawx għall-bżonnijiet tat-tranżazzjonijiet intaxxati — Dokumenti ġustifikattivi — Rifjut tad-dritt għal tnaqqis”
I. Introduzzjoni
1.
L-impriżi multinazzjonali li jkollhom attività integrata li tkun tinvolvi provvisti ta’ servizzi fi ħdan grupp ikollhom jaffaċċjaw diffikultajiet marbuta mal-eżistenza ta’ diversi sistemi ta’ tassazzjoni diretta u indiretta applikabbli.
2.
Sabiex jittaffew dawn id-diffikultajiet, l-Organizzazzjoni għall-Kooperazzjoni u l-Iżvilupp Ekonomiċi (OECD) żviluppat Linji gwida applikabbli fil-qasam tal-prezz ta’ trasferiment għal impriżi multinazzjonali u awtoritajiet tat-taxxa (
2
). L-għan ta’ dawn il-linji gwida huwa li t-taxxa tiġi evalwata b’mod korrett f’kull ġurisdizzjoni u li tiġi evitata t-taxxa doppja, sabiex jiġu evitati kunflitti bejn awtoritajiet tat-taxxa fiskali u jiġu promossi l-kummerċ u l-investiment internazzjonali (
3
). Il-mekkaniżmu użat għal dan l-għan jinsab fil-prezz ta’ trasferiment, jiġifieri l-prezz li bih impriża tittrasferixxi beni materjali, assi immaterjali, jew tipprovdi servizzi lil impriżi assoċjati, jiġifieri b’mod partikolari impriżi li fihom din l-impriża tipparteċipa direttament jew indirettament fit-tmexxija, fil-kontroll jew fil-kapital (
4
). Dan il-prezz ta’ trasferiment għandu jiġi aġġustat sabiex jiġi osservat il-prinċipju ta’ distakkament. Bis-saħħa ta’ dan il-prinċipju, meta ż-żewġ impriżi assoċjati jkunu, fir-relazzjonijiet kummerċjali jew finanzjarji tagħhom, marbuta b’kundizzjonijiet miftiehma jew imposti li jkunu differenti minn dawk li jkunu miftiehma bejn impriżi indipendenti, il-profitti li, mingħajr dawn il-kundizzjonijiet, kienu jinkisbu minn waħda mill-impriżi, iżda li ma setgħux jinkisbu fil-fatt minħabba kundizzjonijiet, jistgħu jiġu inklużi fil-profitti ta’ din l-impriża u, għaldaqstant, intaxxati (
5
). Il-Linji Gwida tal-OECD jistabbilixxu diversi metodi ta’ ffissar ta’ dawn il-prezzijiet ta’ trasferiment li jippermettu li jiġi osservat l-imsemmi prinċipju ta’ distakkament.
3.
It-tfakkira ta’ dawn ir-regoli hija biżżejjed sabiex turi li r-regoli applikabbli għall-prezz ta’ trasferiment tfasslu għal finijiet ta’ tassazzjoni diretta. Għaldaqstant, tqum il-kwistjoni jekk għandhomx jittieħdu inkunsiderazzjoni jew le fil-qasam tat-tassazzjoni indiretta.
4.
Ser nipproponi lill-Qorti tal-Ġustizzja tirrispondi li l-evalwazzjoni tal-issuġġettar tal-prezz ta’ trasferiment għas-sistema tat-taxxa fuq il-valur miżjud (VAT) għandha ssir każ b’każ u li, f’dan il-każ, it-tranżazzjoni għandha tkun suġġetta għall-VAT. Ser nipproponi wkoll lill-Qorti tal-Ġustizzja tippreċiża li, sabiex tipprova l-possibbiltà ta’ tnaqqis tat-tranżazzjoni, l-awtorità tat-taxxa tista’ titlob lill-kontribwent elementi oħra minbarra l-fattura waħedha, b’osservanza tal-prinċipju ta’ proporzjonalità.
II. Il-kuntest ġuridiku
A.
Id-dritt tal-Unjoni
5.
L-Artikolu 2(1)(ċ) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (
6
), kif emendata bid-Direttiva tal-Kunsill 2010/45/UE, tat‑13 ta’ Lulju 2010 (
7
) jipprovdi:
“1.   It-transazzjonijiet li ġejjin għandhom ikunu soġġetti għall-VAT:
[…]
ċ)
il-provvista ta’ servizzi bi ħlas fit-territorju ta’ Stat Membru minn persuna taxxabbli li taġixxi bħala tali;”
6.
Skont l-Artikolu 9(1) tad-Direttiva dwar il-VAT:
“‘Persuna taxxabbli’ għandha tfisser kull persuna li, b’mod indipendenti, twettaq fi kwalunkwe post kwalunkwe attività ekonomika, ikun x’ikun l-iskop jew ir-riżultati ta’ dik l-attività.
Kwalunkwe attività ta’ produtturi, kummerċjanti jew persuni li jagħtu servizzi, inklużi attivitajiet fil-minjieri u fl-agrikoltura u attivitajiet fil-professjonijiet, għandhom jitqiesu bħala ‘attività ekonomika’. L-isfruttament ta’ proprjetà tanġibbli jew intanġibbli għal skopijiet ta’ dħul minnha fuq bażi kontinwa għandha b’mod partikolari titqies bħala attività ekonomika.”
7.
L-Artikolu 24(1) ta’ din id-direttiva huwa fformulat kif ġej
“‘Provvista ta’ servizzi’ għandha tfisser kwalunkwe operazzjoni li ma tikkostitwix provvista ta’ merkanzija.”
8.
Skont l-Artikolu 168(a) tal-imsemmija direttiva:
“Sakemm il-merkanzija u s-servizzi jintużaw għall-iskopijiet tat-transazzjonijiet taxxabbli ta’ persuna taxxabbli, il-persuna taxxabbli għandha tkun intitolata, fl-Istat Membru li fih twettaq dawn it-transazzjonijiet, li tnaqqas mll-VAT li għandha tħallas dan li ġej:
a)
il-VAT dovuta jew imħallsa f’dak l-Istat Membru rigward provvisti li sarulha ta’ merkanzija jew servizzi, li twettqu jew li għad iridu jitwettqu minn persuna taxxabli oħra.”
9.
L-Artikolu 178(a) tad-Direttiva dwar il-VAT jipprovdi:
“Biex teżerċita d-dritt ta’ tnaqqis, persuna taxxabbli għandha tissodisfa l-kondizzjonijiet li ġejjin:
a)
għall-finijiet ta’ tnaqqis skond l-Artikolu 168(a), fir-rigward tal-provvista ta’ merkanzija jew servizzi, hi għandha jkollha fattura imħejjija skond l-Artikoli 220 sa 236 u l-Artikoli 238, 239 u 240;”
10.
Il-punt 6 tal-Artikolu 226 ta’ din id-direttiva huwa fformulat kif ġej:
“Mingħajr preġudizzju għad-disposizzjonijiet partikolari stabbiliti f’din id-Direttiva, dawn id-dettalji li ġejjin biss huma meħtieġa għall-finijiet ta’ VAT fuq fatturi maħruġa skond l-Artikoli 220 u 221:
[…]
6)
il-kwantità u n-natura tal-merkanzija pprovduta jew il-limitu u n-natura tas-servizzi mogħtija.”
B.
Id-dritt Rumen
1. Il-Kodiċi tat-Taxxa
11.
L-Artikolu 11(1) tal-Legea nr. 571/2003 privind Codul fiscal (il-Liġi Nru 571/2003, li tistabbilixxi l-Kodiċi tat-Taxxa) (
8
) tat‑22 ta’ Diċembru 2003, fil-verżjoni tagħha applikabbli għat-tilwima fil-kawża prinċipali (iktar ’il quddiem il-“Kodiċi tat-Taxxa”), jipprevedi:
“Sabiex jiġi ddeterminat l-ammont ta’ imposta, ta’ taxxa jew ta’ kontribuzzjoni soċjali obbligatorja, l-awtoritajiet tat-taxxa jistgħu ma jieħdux inkunsiderazzjoni tranżazzjoni li ma jkollhiex skop ekonomiku, billi jaġġustaw l-effetti fiskali tagħha, jew jirriklassifikaw tranżazzjoni jew attività b’mod li jirrifletti l-kontenut ekonomiku tagħha.”
12.
Skont l-Artikolu 19(5) ta’ dan il-kodiċi:
“It-tranżazzjonijiet bejn persuni assoċjati għandhom jitwettqu skont il-prinċipju tal-prezzijiet tas-suq, fejn it-tranżazzjonijiet bejn persuni assoċjati għandhom jitwettqu taħt kundizzjonijiet stabbiliti jew imposti li ma jkunux differenti mir-relazzjonijiet kummerċjali jew finanzjarji stabbiliti bejn impriżi indipendenti. Sabiex jiġu ddeterminati l-benefiċċji tal-persuni assoċjati, għandhom jittieħdu inkunsiderazzjoni l-prinċipji dwar il-prezzijiet ta’ trasferiment.”
13.
L-Artikolu 126(1)(a) tal-imsemmi kodiċi huwa fformulat kif ġej:
“Għall-finijiet tal-VAT, huma taxxabbli fir-Rumanija t-tranżazzjonijiet li jkunu jissodisfaw il-kundizzjonijiet kumulattivi li ġejjin:
a)
it-tranżazzjonijiet li, fis-sens tal-Artikoli 128 sa 130, jikkostitwixxu jew huma assimilati ma’ kunsinna ta’ oġġetti jew ma’ provvista ta’ servizzi, li jaqgħu taħt il-VAT, imwettqa bi ħlas.”
14.
L-Artikolu 133(2) tal-istess kodiċi jipprovdi li:
“Il-post tal-provvista ta’ servizzi lil persuna taxxabbli li tkun taġixxi bħala tali għandu jkun il-post fejn il-persuna li tirċievi tali servizzi tkun stabbilixxiet in-negozju tagħha. Jekk is-servizzi jiġu pprovduti lil stabbiliment fiss tal-persuna taxxabbli li jkun jinsab f’post li ma jkunx il-post fejn dik il-persuna stabbilixxiet in-negozju tagħha, il-post tal-provvista ta’ servizzi għandu jkun il-post fejn jinsab dak l-istabbiliment fiss tal-benefiċjarju tas-servizzi […]”
15.
L-Artikolu 145(2)(a) tal-Kodiċi tat-Taxxa jipprevedi:
“Kull persuna taxxabbli għandha d-dritt li tnaqqas it-taxxa relatata max-xiri jekk dan tal-aħħar ikun jintuża għall-finijiet tat-tranżazzjonijiet li ġejjin:
a)
it-tranżazzjonijiet intaxxati.”
16.
Skont l-Artikolu 146(1)(a) ta’ dan il-kodiċi:
“Sabiex tkun tista’ teżerċita d-dritt għal tnaqqis, il-persuna taxxabbli għandha tissodisfa l-kundizzjonijiet li ġejjin:
a)
għat-taxxa dovuta jew imħallsa, relatata mal-oġġetti li ġew jew li għandhom jiġu kkunsinnati lilha, jew mas-servizzi li ġew jew li għandhom jiġu pprovduti lilha minn persuna taxxabbli, ikollha fil-pussess tagħha fattura stabbilita skont id-dispożizzjonijiet tal-Artikolu 155 kif ukoll il-prova tal-ħlas fil-każ ta’ xiri mwettaq minn persuni taxxabbli li jkunu japplikaw is-sistema tal-VAT fuq il-ġbir jew minn persuni taxxabbli li jkunu jixtru oġġetti jew servizzi mingħand persuni taxxabbli matul il-perijodu li matulu huma jkunu japplikaw is-sistema tal-VAT fuq il-ġbir.”
17.
L-Artikolu 150(2) tal-imsemmi kodiċi jipprovdi:
“It-taxxa hija dovuta minn kull persuna taxxabbli […] li tkun tibbenefika mis-servizzi li l-post tal-provvista tagħhom ikun jinsab fir-Rumanija bis-saħħa tal-Artikolu 133(2) u li jkunu pprovduti minn persuna taxxabbli li ma tkunx stabbilita fir-Rumanija jew li ma tkunx meqjusa li hija stabbilita hemm għal dawn is-servizzi skont l-Artikolu 125a(2), anki jekk hija tkun irreġistrata fir-Rumanija konformement mal-Artikolu 153(4) jew (5).”
18.
L-Artikolu 155(4) u (5) tal-istess kodiċi jipprevedi:
“(4)   Bla ħsara għad-dispożizzjonijiet tal-paragrafi 30 sa 34, għandhom japplikaw ir-regoli dwar il-fatturazzjoni li ġejjin:
a)
għall-kunsinni ta’ oġġetti u għall-provvisti ta’ servizzi li l-post tagħhom jitqies li jkun jinsab fir-Rumanija, imsemmija fl-Artikoli 132 u 133, il-fatturazzjoni għandha tkun suġġetta għad-dispożizzjonijiet ta’ dan l-artikolu. […]
b)
b’deroga mid-dispożizzjonijie tal-punt (a):
[…]
2)
għall-kunsinni ta’ oġġetti u għall-provvisti ta’ servizzi li l-post tagħhom jitqies li jkun jinsab fir-Rumanija skont l-Artikoli 132 u 133, imwettqa minn fornitur li ma jkunx stabbilit fir-Rumanija iżda li jkun stabbilit [fl-Unjoni Ewropea] bis-saħħa tal-Artikolu 125a(2) u li għalihom il-persuna responsabbli għall-ħlas tat-taxxa skont l-Artikolu 150 tkun id-destinatarja, il-fatturazzjoni għandha tkun suġġetta għar-regoli applikabbli fl-Istat Membru li fih ikun stabbilit il-fornitur
[…]
(5)   Il-persuna taxxabbli għandha toħroġ fattura lil kull destinatarju fis-sitwazzjonijiet li ġejjin:
a)
għall-kunsinna ta’ oġġetti jew għall-provvista ta’ servizzi mwettqa;
[…]”
2. Il-modalitajiet ta’ applikazzjoni tal-Kodiċi tat-Taxxa
19.
Il-punt 2(2) tal-modalitajiet ta’ applikazzjoni approvati mill-Hotărârea Guvernului nr. 44/2004 pentru aprobarea Normelor metodologice de aplicare a Legii nr. 571/2003 privind Codul fiscal (id-Deċiżjoni tal-Gvern Nru 44/2004 li tapprova l-Modalitajiet ta’ Applikazzjoni tal-Liġi Nru 571/2003 dwar il-Kodiċi tat-Taxxa) (
9
)tat‑22 ta’ Jannar 2004, fil-verżjoni tagħhom applikabbli għat-tilwima fil-kawża prinċipali (iktar ’il quddiem il-“modalitajiet ta’ applikazzjoni tal-Kodiċi tat-Taxxa”), għall-applikazzjoni tal-Artikolu 126 tal-Kodiċi tat-Taxxa, jipprovdi:
“Fis-sens tal-Artikolu 126(1)(a) tal-Kodiċi tat-Taxxa, kunsinna ta’ oġġetti u/jew provvista ta’ servizzi għandhom jitwettqu bi ħlas. Il-kundizzjoni dwar il-‘ħlas’ timplika l-eżistenza ta’ rabta diretta bejn it-tranżazzjoni u l-korrispettiv irċevut. Tranżazzjoni tkun taxxabbli meta tagħti vantaġġ lill-klijent u meta l-korrispettiv miksub ikun jikkorrispondi għall-vantaġġ irċevut, kif ġej:
a)
il-kundizzjoni dwar l-eżistenza ta’ vantaġġ għal klijent tkun issodisfatta meta l-fornitur ta’ oġġetti jew il-fornitur ta’ servizzi jintrabat li jipprovdi oġġetti u/jew servizzi determinabbli lill-persuna li tagħmel il-ħlas jew, fl-assenza ta’ ħlas, meta t-tranżazzjoni tkun twettqet sabiex ikun jista’ jiġi stabbilit tali impenn. Din il-kundizzjoni hija kompatibbli mal-fatt li s-servizzi kienu kollettivi, ma setgħux jitkejlu b’mod preċiż jew kienu parti minn obbligu legali;
b)
il-kundizzjoni dwar l-eżistenza ta’ rabta bejn it-tranżazzjoni u l-korrispettiv irċevut tkun issodisfatta anki jekk il-prezz ma jkunx jirrifletti l-valur normali tat-tranżazzjoni, jiġifieri jkun jieħu l-forma ta’ kontribuzzjonijiet, ta’ oġġetti jew ta’ servizzi, ta’ tnaqqis fil-prezz, jew jekk ma jkunx imħallas direttament mill-benefiċjarju iżda minn terz.”
20.
Il-punt 41 tal-modalitajiet ta’ applikazzjoni tal-Kodiċi tat-Taxxa, għall-applikazzjoni tal-Artikolu 11 tal-Kodiċi tat-Taxxa, jipprevedi li, għall-finijiet tal-applikazzjoni tar-regoli fil-qasam tal-prezzijiet ta’ trasferiment, l-awtoritajiet tat-taxxa Rumeni għandhom jieħdu inkunsiderazzjoni l-prinċipji stabbiliti fil-Linji Gwida tal-OECD.
3. Il-Kodiċi tal-Proċedura tat-Taxxa
21.
L-Artikolu 65(1) u (2) tal-Ordonanța Guvernului nr. 92/2003 privind Codul de procedură fiscală (id-Digriet tal-Gvern Nru 92/2003 li jistabbilixxi l-Kodiċi tal-Proċedura tat-Taxxa) (
10
)tal‑24 ta’ Diċembru 2003, huwa fformulat kif ġej:
“(1)
Hija l-persuna taxxabbli li għandha tipprova l-atti u l-fatti li fuqhom ikunu bbażati d-dikjarazzjonijiet tagħha u t-talbiet indirizzati lill-awtorità tat-taxxa.
(2)
L-awtorità tat-taxxa għandha l-obbligu li tissostanzja d-deċiżjoni ta’ tassazzjoni abbażi ta’ provi jew ta’ konstatazzjonijiet tagħha stess.”
III. Il-fatti tal-kawża prinċipali u d-domandi preliminari
22.
SC Arcomet Towercranes SRL (iktar ’il quddiem “Arcomet Rumanija”) tagħmel parti mill-grupp Arcomet, grupp dinji indipendenti fil-qasam tal-kiri ta’ krejnijiet. Filwaqt li Arcomet Rumanija tixtri jew tikri krejnijiet sabiex tbigħhom mill-ġdid jew tikrihom lill-klijenti tagħha, Arcomet Service NV Belgique (iktar ’il quddiem “Arcomet Belġju”) tfittex fornituri għas-sussidjarji tagħha, fosthom Arcomet Rumanija, u tinnegozja magħhom kundizzjonijiet kuntrattwali. Madankollu, il-kuntratti ta’ bejgħ u ta’ kiri jkunu konklużi bejn Arcomet Rumanija u l-fornituri tagħha kif ukoll il-klijenti tagħha.
23.
Studju tal-prezzijiet ta’ trasferiment bejn Arcomet Belġju u s-sussidjarji tagħha mwettaq fix-xahar ta’ Diċembru 2010 wera li, fil-livell tas-suq, is-sussidjarji kellhom jirreġistraw, skont ir-regoli dwar il-prezz ta’ trasferiment, marġni operattiv ta’ bejn -0.71 % u 2.74 %. Konsegwentement, fl‑24 ta’ Jannar 2012 ġie konkluż kuntratt bejn Arcomet Belġju u Arcomet Rumanija (
11
) li bis-saħħa tiegħu, minn naħa, din tal-aħħar kienet iggarantita marġni ta’ operat inkluż f’din il-medda u, min-naħa l-oħra, kellha tinħareġ fattura ta’ aġġustament annwali minn Arcomet Belġju fil-każ ta’ qligħ li jkun jaqbeż iktar minn 2.74 % jew minn Arcomet Rumanija fil-każ ta’ telf li jkun jaqbeż -0.71 %.
24.
Fl‑2011, fl‑2012 u fl‑2013, Arcomet Rumanija, li rreġistrat profitt ikbar mill-medda prevista, irċeviet tliet fatturi mingħajr VAT mingħand Arcomet Belġju li din tal-aħħar iddikjarat in fine bħala provvisti ta’ servizzi. Arcomet Rumanija ddikjarat l-ewwel żewġ fatturi bħala xiri intra-Komunitarju ta’ servizzi li għalihom hija applikat il-mekkaniżmu tar-reverse charge, iżda qieset li t-tielet fattura kienet inħarġet fil-kuntest ta’ tranżazzjonijiet li ma kienux jaqgħu fil-kamp ta’ applikazzjoni tal-VAT.
25.
Arcomet Rumanija kienet is-suġġett ta’ kontroll tat-taxxa li kien jirrigwarda b’mod partikolari l-perijodu ta’ ħruġ ta’ dawn il-fatturi, li fi tmiemu hija kienet obbligata tħallas VAT addizzjonali fir-rigward tat-tnaqqis irrifjutat, kif ukoll interessi u penalitajiet. Id-dritt għal tnaqqis ġie rrifjutat minħabba li din il-kumpannija ma kinitx iġġustifikat il-provvista tas-servizzi ffatturati u lanqas in-neċessità tagħhom għall-bżonnijiet tat-tranżazzjonijiet taxxabbli, minħabba l-assenza ta’ produzzjoni ta’ dokumenti ta’ sostenn.
26.
Arcomet Rumanija ppreżentat rikors kontenzjuż għall-annullament tad-deċiżjoni ta’ ċaħda tal-azzjoni amministrattiva tagħha mressqa kontra r-rapport tal-kontrolluri tat-taxxa kif ukoll tad-deċiżjoni li tistabbilixxi VAT addizzjonali kif ukoll l-interessi u l-penalitajiet korrispondenti.
27.
F’dawn iċ-ċirkustanzi, il-Curtea de Apel Bucureşti (il-Qorti tal-Appell ta’ Bukarest, ir-Rumanija) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
L‑Artikolu 2(1)(ċ) tad-Direttiva [dwar il-VAT] għandu jiġi interpretat fis-sens li l-ammont iffatturat minn kumpannija (il-kumpannija kontraenti) lil kumpannija assoċjata (il-kumpannija operattiva), ugwali għall-ammont meħtieġ sabiex il-profitt tal-kumpannija operattiva jiġi allinjat mal-attivitajiet imwettqa u mar-riskji assunti skont il-metodu tal-marġni tal-Linji Gwida tal-prinċipji tal-OECD applikabbli dwar il-prezzijiet tat-trasferiment, huwa ħlas għal servizz li għalhekk jaqa’ fil-kamp ta’ applikazzjoni tal-VAT?
2)
Fil-każ ta’ risposta fl-affermattiv għall-ewwel domanda, fir-rigward tal-interpretazzjoni tal-Artikolu 168 u tal-Artikolu 178 tad-Direttiva 2006/112, l-awtoritajiet tat-taxxa għandhom id-dritt li jitolbu, minbarra l-fattura, dokumenti (bħala eżempju, rapporti ta’ attività, rapporti dwar il-progress ta’ xogħol, eċċ.) li jiġġustifikaw l-użu tas-servizzi mixtrija għall-benefiċċju tat-tranżazzjonijiet taxxabbli tal-persuna taxxabbli jew din l-analiżi tad-dritt għat-tnaqqis tal-VAT għandha tkun ibbażata esklużivament fuq ir-rabta diretta bejn ix-xiri u l-kunsinna/provvisti jew l-attività ekonomika kollha tal-persuna taxxabbli?”
28.
Arcomet Rumanija, il-Gvern Rumen kif ukoll il-Kummissjoni Ewropea ppreżentaw osservazzjonijiet bil-miktub. Dawn il-partijiet ippreżentaw l-osservazzjonijiet orali tagħhom waqt is-seduta li nżammet fis‑16 ta’ Jannar 2025.
IV. Analiżi
29.
Permezz tad-domandi tagħha dwar il-konsegwenzi fil-qasam tal-VAT tal-mekkaniżmu tal-prezz ta’ trasferiment, il-qorti tar-rinviju tistaqsi lill-Qorti tal-Ġustizzja dwar materja li kienet is-suġġett ta’ diskussjonijiet fi ħdan diversi fora.
30.
B’hekk, ġew prodotti waqt it-trattazzjonijiet żewġ dokumenti li joriġinaw minn gruppi ta’ xogħol ta’ natura differenti ħafna. Fil-fatt, l-ewwel dokument, tat‑28 ta’ Frar 2017 dwar l-implikazzjonijiet possibbli fil-qasam tal-VAT tal-prezzijiet ta’ trasferiment (
12
) (iktar ’il quddiem id- “Dokument ta’ Xogħol Nru 923 tal-Kumitat tal-VAT”), jirriżulta mix-xogħol tal-Kumitat tal-VAT previst mill-Artikolu 398 tad-Direttiva dwar il-VAT li jiġbor flimkien rappreżentanti tal-Istati Membri u tal-Kummissjoni. It-tieni dokument tat‑18 ta’ April 2018 ukoll dwar l-implikazzjonijiet possibbli fil-qasam tal-VAT tal-prezzijiet ta’ trasferiment (
13
) (iktar ’il quddiem id-“Dokument ta’ Xogħol tal-Grupp ta’ Esperti dwar il-VAT”), inħareġ minn grupp ta’ esperti stabbilit permezz ta’ deċiżjoni tal-Kummissjoni (
14
): huwa jiġbor fi ħdanu 40 personalità ikkwalifikati fosthom 7 persuni fiżiċi u rappreżentanti ta’ 33 impriża jew organizzazzjoni professjonali. Dan il-grupp ta’ esperti ntalab jagħti l-opinjoni tiegħu dwar id-Dokument ta’ Xogħol Nru 923 tal-Kumitat tal-VAT.
A.
Fuq l-ewwel domanda preliminari, dwar il-kamp ta’ applikazzjoni tad-Direttiva dwar il-VAT fil-qasam tal-prezz ta’ trasferiment
31.
Il-qorti tar-rinviju tixtieq tkun taf, essenzjalment, jekk l-Artikolu 2(1)(ċ) tad-Direttiva dwar il-VAT għandux jiġi interpretat fis-sens li l-ammonti ffatturati minn kumpannija omm, li tassumi r-responsabbiltajiet kummerċjali, lil kumpannija sussidjarja, stabbilita fi Stat Membru ieħor, bl-użu ta’ metodu rrakkomandat mil-Linji Gwida tal-OECD (f’dan il-każ, il-metodu tat-tranżazzjoni tal-marġni nett) jistgħux jikkostitwixxu l-korrispettiv ta’ provvista ta’ servizzi mwettqa bi ħlas li tkun taqa’ fil-kamp ta’ applikazzjoni tad-Direttiva dwar tal-VAT.
32.
Jista’ jkun hemm it-tentazzjoni li tingħata risposta ta’ prinċipju għal din il-kwistjoni dwar jekk il-prezzijiet ta’ trasferiment u l-aġġustamenti tagħhom humiex suġġetti għall-VAT. Madankollu, jidhirli li r-realtà hija iktar kumplessa u li l-evalwazzjoni għandha ssir każ b’każ għal tliet raġunijiet.
33.
Fl-ewwel lok, il-Linji Gwida tal-OECD ġew żviluppati għal finijiet ta’ tassazzjoni diretta li huma differenti ħafna minn dawk ta’ tassazzjoni indiretta, kif il-Qorti tal-Ġustizzja kellha l-okkażjoni li tirrikonoxxi (
15
).
34.
Bl-istess mod, id-Dokument tax-Xogħol Nru 923 tal-Kumitat tal-VAT jindika li “[t]eżisti tensjoni bejn ir-regoli fil-qasam tal-prezzijiet ta’ trasferiment stabbiliti għall-finijiet tat-tassazzjoni diretta li, abbażi tal-prinċipju ta’ distakkament, huma intiżi li jwasslu għall-evalwazzjoni ta’ distakkament ta’ tranżazzjoni (jiġifieri l-valur normali) u r-regoli tal-VAT, ġeneralment ibbażati fuq l-eżistenza ta’ provvista bi ħlas, fejn il-korrispettiv huwa kkunsidrat bħala valur oġġettiv (jiġifieri l-prezz effettivament imħallas)” (
16
). Huwa minnu li d-Direttiva dwar il-VAT tirreferi għall-valur normali ta’ korrispettiv biss sabiex tiddefinixxi l-valur taxxabbli fl-Artikoli 72 u 80 f’kuntest kontra l-abbuż, filwaqt li l-użu tal-valur normali huwa l-prinċipju fil-qasam tal-prezz ta’ trasferiment (
17
). Għalhekk, kemm l-għanijiet kif ukoll il-motivi huma differenti bejn dawn iż-żewġ leġiżlazzjonijiet ibbażati fuq kunċetti distinti b’mod partikolari ta’ persuna taxxabbli u ta’ bażi taxxabbli.
35.
Fit-tieni lok, fil-qasam tal-prezz ta’ trasferiment, il-Linji Gwida tal-OECD jirrakkomandaw diversi metodi ta’ kalkolu: tliet metodi tradizzjonali bbażati fuq it-tranżazzjonijiet (
18
) u żewġ metodi tranżazzjonali tal-profitti (
19
). Kif jesponi tajjeb ħafna l-Kumitat tal-VAT (
20
)hemm diversi tipi ta’ aġġustament tal-prezz ta’ trasferiment. Ċerti aġġustamenti jsiru mill-awtoritajiet tat-taxxa (aġġustament primarju (
21
), korrelattiv (
22
) jew sekondarju (
23
)), oħrajn huma volontarji mill-kontribwenti (aġġustament kumpensatorju (
24
)). Ċerti aġġustamenti jsiru qabel id-dikjarazzjoni tat-taxxa, oħrajn isiru a posteriori.
36.
Dawn id-differenzi flimkien jiġġustifikaw, skont il-Kumitat tal-VAT, evalwazzjoni każ b’każ fir-rigward tal-issuġġettar jew le ta’ dawn l-aġġustamenti għall-VAT. (
25
). Il-Grupp ta’ Esperti dwar il-VAT, li jirrakkomanda li dawn l-aġġustamenti jitqiesu li ma jaqgħux fil-kamp ta’ applikazzjoni tad-Direttiva dwar il-VAT (
26
)iżid jgħid li dan għandu dejjem ikun il-każ għall-aġġustamenti mwettqa mill-awtorità tat-taxxa, peress li tali aġġustamenti ma jistgħux jitqiesu bħala l-korrispettiv għal provvista bi ħlas (
27
). Madankollu, dan il-grupp ta’ esperti jippreċiża li għandha ssir distinzjoni bejn l-ipoteżijiet meta l-aġġustament ikun previst kuntrattwalment u li, jekk ikun hemm aġġustament għal kunsinni preċedenti jew fatturazzjoni ta’ differenzi bejn l-ispiża reali u dik baġitarja tal-ispejjeż ta’ kummerċjalizzazzjoni jew amministrattivi, dan għandu jwassal għal issuġġettar għall-VAT jew għal rettifika tal-bażi taxxabbli (
28
). Fir-realtà, il-proposta, magħmula mill-imsemmi grupp ta’ esperti, ta’ simplifikazzjoni permezz tan-nuqqas ta’ sottomissjoni tal-aġġustamenti tal-prezz ta’ trasferiment għas-sistema tal-VAT meta ż-żewġ partijiet ikollhom id-dritt li jirkupraw kompletament il-VAT, hija implimentata minn Stat Membru wieħed biss (
29
). Id-dokument tax-xogħol tagħhom intbagħat lill-Kumitat tal-VAT li kien staqsa lill-Grupp ta’ Esperti dwar il-VAT fuq din il-kwistjoni iżda ma ttieħdet l-ebda azzjoni. Madankollu, dawn id-diskussjonijiet ma għandhomx jinjoraw il-fatt li l-aġġustamenti marbuta ma’ provvista ta’ servizzi jew mal-kunsinna ta’ oġġett huma bidla fil-prezz tas-servizz jew tal-oġġett iffatturat, filwaqt li mid-deċiżjoni tar-rinviju jirriżulta li, fil-kawża prinċipali, jidher li l-metodu ta’ kalkolu tal-prezz ta’ trasferiment jintuża direttament sabiex tiġi kkalkolata, a posteriori, ir-remunerazzjoni għall-provvista ta’ servizzi fi ħdan grupp, mingħajr aġġustament ulterjuri.
37.
Fit-tielet lok, l-issuġġettar għall-VAT huwa marbut mar-realtà ekonomika u kummerċjali tas-sitwazzjonijiet (
30
) u dan jeħtieġ studju każ b’każ tal-issodisfar tal-kundizzjonijiet għall-applikazzjoni tad-Direttiva dwar il-VAT
38.
Għaldaqstant, għandu jiġi eżaminat jekk il-kundizzjonijiet stabbiliti fl-Artikolu 2(1)(ċ) ta’ din id-direttiva humiex issodisfatti, jiġifieri jekk provvisti ta’ servizzi twettqux bi ħlas fit-territorju ta’ Stat Membru minn persuna taxxabbli li tkun taġixxi bħala tali.
39.
Għandu jitfakkar li provvista ta’ servizzi tkun titwettaq bi ħlas, fis-sens ta’ din id-dispożizzjoni, u għalhekk tkun suġġetta għall-VAT biss jekk bejn il-fornitur u l-benefiċjarju tkun teżisti relazzjoni ġuridika li fil-kuntest tagħha jkun hemm skambju ta’ servizzi reċiproċi, fejn il-ħlas li jirċievi l-fornitur ikun jikkostitwixxi l-korrispettiv effettiv ta’ servizz individwabbli pprovdut lill-benefiċjarju. Dan ikun il-każ jekk tkun teżisti rabta diretta bejn is-servizz mogħti u l-korrispettiv irċevut (
31
).
40.
Fir-rigward tar-relazzjoni ġuridika, din hija kkonkretizzata f’dan il-każ permezz tal-kuntratt tal‑24 ta’ Jannar 2012, li permezz tiegħu kull parti tintrabat li twettaq ċertu numru ta’ servizzi favur l-oħra. B’hekk, Arcomet Belġju tassumi, b’mod partikolari, minn perspettiva operattiva, il-parti l-kbira tar-responsabbiltajiet kummerċjali, bħall-istrateġija u l-ippjanar, in-negozjar ta’ kuntratti (qafas) ma’ fornituri terzi, in-negozjar tat-termini u l-kundizzjonijiet tal-kuntratti ta’ finanzjament, l-inġinerija, il-finanzi, il-ġestjoni tal-flotta tal-vetturi fuq livell ċentrali, kif ukoll il-ġestjoni tal-kwalità u tas-sigurtà. Hija timpenja ruħha ssostni r-riskji ekonomiċi prinċipali marbuta mal-attività tal-kumpannija operattiva, sakemm din tal-aħħar tkun tosserva l-istruzzjonijiet, il-proċeduri u d-deċiżjonijiet tal-persuna li tkun tikkummissjona x-xogħol f’dan ir-rigward (
32
). Min-naħa tagħha, Arcomet Rumanija tixtri u tippossjedi l-prodotti kollha u hija responsabbli għall-bejgħ u għall-kiri tal-prodotti kif ukoll għall-provvista ta’ servizzi (
33
).
41.
Il-kuntratt tal‑24 ta’ Jannar 2012 jipprevedi wkoll remunerazzjoni tal-partijiet ugwali għall-ammont neċessarju sabiex Arcomet Rumanija titqiegħed f’sitwazzjoni li tkun tikkorrispondi għall-attivitajiet li hija tkun teżerċita u għar-riskji li hija tkun tassumi. Din il-pożizzjoni għandha tiġi ddeterminata bi ftehim komuni bejn il-partijiet u għandha tkun ibbażata fuq il-metodu tat-tranżazzjoni tal-marġni nett. Fil-każ li Arcomet Belġju tkun intitolata tirċievi remunerazzjoni mingħand Arcomet Rumanija għall-attivitajiet tagħha deskritti f’dan il-kuntratt (
34
)Arcomet Belġju toħroġ fattura lil Arcomet Rumanija fl-aħħar ta’ kull sena. Din tal-aħħar għandha tbati l-ammont tal-VAT relatat mar-remunerazzjoni rċevuta minn Arcomet Belġju skont il-leġiżlazzjoni fiskali lokali (
35
).
42.
Għalhekk, it-termini tal-imsemmi kuntratt huma ċari: dawn jipprovdu għal servizz u għal remunerazzjoni. Għad irid jiġi ddeterminat jekk jeżistix servizz individwabbli favur Arcomet Rumanija kif ukoll rabta diretta bejn dan is-servizz u l-korrispettiv irċevut.
43.
Fir-rigward tas-servizz individwabbli, il-kundizzjoni tidher li hija ssodisfatta wkoll sa fejn Arcomet Belġju mhux biss tinnegozja t-termini tal-kuntratti li jkunu ser jiġu konklużi mis-sussidjarja tagħha, iżda tiżgura wkoll ċertu numru ta’ missjonijiet li jkunu jipparteċipaw fil-ħajja ekonomika ta’ Arcomet Rumanija.
44.
Fir-rigward tar-rabta diretta bejn is-servizz mogħti u l-korrispettiv irċevut, il-kwistjoni hija iktar delikata fir-rigward tal-modalitajiet ta’ remunerazzjoni magħżula mill-partijiet peress li l-ammont tal-marġni ta’ profitt ogħla minn 2.74 % għandu jitħallas lil Arcomet Belġju.
45.
Madankollu, il-Qorti tal-Ġustizzja ddeċidiet b’mod kostanti li l-ammont tal-korrispettiv huwa irrilevanti, b’mod partikolari l-fatt li dan ikun daqs, ogħla jew inqas mill-ispejjeż li l-persuna taxxabbli tkun sostniet (
36
). Konsegwentement, il-Qorti tal-Ġustizzja diġà ddeċidiet li din ir-rabta diretta ma kinitx affettwata meta r-remunerazzjoni kienet prevista fil-forma ta’ somma f’daqqa (
37
) jew ta’ ċessjoni ta’ 50 % tal-qligħ li jirriżulta mir-rebħ miksub mill-premjijiet miksuba minn żwiemel waqt kompetizzjonijiet (
38
). F’dan l-aħħar każ kien ġie allegat il-fatt li l-Qorti tal-Ġustizzja kienet iddeċidiet li n-natura inċerta tal-eżistenza stess ta’ remunerazzjoni kienet tali li tikser ir-rabta diretta bejn is-servizz ipprovdut u kwalunkwe remunerazzjoni rċevuta, jekk ikun il-każ (
39
). Madankollu, il-Qorti tal-Ġustizzja ddeċidiet li ċ-ċessjoni ta’ 50 % tal-qligħ li jkun jikkorrispondi għar-rebħ ġej minn premjijiet miksuba minn żwiemel waqt kompetizzjonijiet kien, bħala tali, nieqes minn riskju u li n-nuqqas ta’ kisba ta’ premju marbuta ma’ rebħa ma jistax ipoġġi f’dubju l-eżistenza taċ-ċessjoni prevista mill-kuntratt (
40
). Hija żiedet tgħid li din iċ-ċessjoni ta’ 50 % tal-qligħ kienet tikkostitwixxi remunerazzjoni ddeterminata minn qabel skont kriterji stabbiliti sew, li jkunu jiggarantixxu l-prevedibbiltà tal-ammont li għalih il-fornitur ikollu dritt fil-każ ta’ rebħa jew ta’ klassifikazzjoni utli taż-żiemel waqt kompetizzjoni, mingħajr ma tkun determinanti f’dan ir-rigward il-konkretizzazzjoni ta’ tali avveniment, u dan minkejja l-fatt li l-implimentazzjoni effettiva tal-imsemmija ċessjoni tiddependi minn din il-imsemmija klassifikazzjoni (
41
).
46.
Inqis li l-istess raġunament jista’ jiġi segwit fil-kawża prinċipali. Fil-fatt, għalkemm l-ammont tar-remunerazzjoni huwa fih innifsu indeterminat, għall-kuntrarju, il-kundizzjonijiet ta’ din ir-remunerazzjoni huma stabbiliti fil-kuntratt tal-24 ta’ Jannar 2012 bi kriterji preċiżi ħafna u huma, bħala tali, nieqsa minn riskju. Għalhekk, l-ammont tar-remunerazzjoni għas-servizzi mwettqa minn Arcomet Belġju favur Arcomet Rumanija huwa perfettament determinabbli sa mill-konklużjoni ta’ dan il-kuntratt.
47.
Il-fatt li, fl-ipoteżi ta’ marġni ta’ inqas minn -0.71 %, il-fattura tinħareġ minn Arcomet Rumanija ma huwiex ta’ natura li jpoġġi f’dubju din l-analiżi.
48.
Fil-fatt, minn naħa, kif tirrimarka l-Kummissjoni, peress li dan il-perċentwal ġie adottat wara studju ta’ komparabbiltà li jieħu inkunsiderazzjoni l-kundizzjonijiet tas-suq, ikun sorprendenti li jitwettaq marġni negattiv iktar baxx b’mod konkret. Barra minn hekk, fi kwalunkwe każ, il-fatti tal-kawża ma humiex dawn: il-qorti tar-rinviju ma tatx lill-Qorti tal-Ġustizzja l-elementi li jkunu jippermettu li tiddeċiedi dwar il-klassifikazzjoni tagħhom, jiġifieri jekk dan huwiex finanzjament mogħti minn Arcomet Belġju jew remunerazzjoni għas-servizzi pprovduti minn Arcomet Rumanija fil-kuntest tal-kuntratt tal‑24 ta’ Jannar 2012 pereżempju, jew jekk il-fatturi eventwali ġewx iddikjarati għal finijiet ta’ VAT.
49.
Għandu wkoll jittieħed inkunsiderazzjoni l-fatt li s-servizzi ggarantiti minn Arcomet Belġju, komuni fil-kuntest ta’ relazzjoni fi ħdan grupp, għandhom effett fuq il-marġni ta’ Arcomet Rumanija permezz tal-iffrankar li hija jippermettilha twettaq b’mod partikolari jew it-titjib tas-servizz mogħti lill-klijenti finali. Barra minn hekk, Arcomet Belġju inizjalment iddikjarat it-tliet fatturi inkwistjoni bħala kunsinni intra-Komunitarji ta’ oġġetti. Bl-istess mod, Arcomet Rumanija ddikjarat l-ewwel żewġ fatturi bħala xiri intra-Komunitarju ta’ servizzi, li għalihom applikat il-mekkaniżmu tar-reverse charge.
50.
F’dan il-kuntest, is-sempliċi affermazzjoni ta’ Arcomet Rumanija li r-remunerazzjoni inkwistjoni tikkorrispondi għal prezz ta’ trasferiment, li ma huwiex suġġett għall-VAT bħala tali, ma tistax tkun biżżejjed sabiex tiġġustifika esklużjoni mill-kamp ta’ applikazzjoni tad-Direttiva dwar il-VAT. Fil-fatt, kif issemma iktar ’il fuq, ir-rakkomandazzjoni tal-Grupp ta’ Esperti dwar il-VAT li jitneħħew il-prezzijiet ta’ trasferiment kollha mill-kamp ta’ applikazzjoni ta’ din id-direttiva ma ġietx segwita.
51.
Konsegwentement, nipproponi li r-risposta għall-ewwel domanda preliminari għandha tkun li l-Artikolu 2(1)(ċ) tad-Direttiva tal-VAT għandu jiġi interpretat fis-sens li r-remunerazzjoni għal servizzi fi ħdan grupp, ipprovduti minn kumpannija omm, li tkun tassumi r-responsabbiltajiet kummerċjali, lil kumpannija sussidjarja u ddettaljati kuntrattwalment, li hija kkalkolata skont il-metodu tat-tranżazzjoni tal-marġni nett irrakkomandat mil-Linji Gwida tal-OECD, għandha titqies bħala l-korrispettiv ta’ provvista ta’ servizzi mwettqa bi ħlas, fis-sens ta’ din id-dispożizzjoni u għandha tkun suġġetta għall-VAT.
B.
Fuq it-tieni domanda preliminari, dwar il-modalitajiet tal-prova tal-kundizzjonijiet sostantivi tad-dritt għat-tnaqqis tal-VAT
52.
Il-qorti tar-rinviju tistaqsi wkoll dwar jekk l-Artikoli 168 u 178 tad-Direttiva dwar il-VAT kif ukoll il-prinċipju ta’ proporzjonalità jistgħux jiġu interpretati fis-sens li ma jipprekludux li l-awtorità tat-taxxa teżiġi mingħand persuna taxxabbli li tkun titlob it-tnaqqis tal-VAT dokumenti oħra minbarra l-fattura sabiex tiġġustifika l-użu tas-servizzi mixtrija għall-bżonnijiet tat-tranżazzjonijiet taxxabbli tagħha.
53.
Bħala tfakkira, fl-ewwel lok, fil-qasam tat-tnaqqis tal-VAT, il-ġurisprudenza tal-Qorti tal-Ġustizzja hija stabbilita. Għalhekk, hija tiddeċiedi li mill-Artikolu 168 tad-Direttiva dwar il-VAT jirriżulta li, sabiex tibbenefika mid-dritt għat-tnaqqis tal-VAT tal-input imħallsa, jeħtieġ, minn naħa, li l-persuna kkonċernata tkun “persuna taxxabbli”, fis-sens ta’ din id-direttiva, u, min-naħa l-oħra, li l-oġġetti jew is-servizzi invokati bħala bażi għal dan id-dritt għal tnaqqis jintużaw mill-persuna taxxabbli għall-bżonnijiet tat-tranżazzjonijiet tal-output intaxxati tagħha stess u li, bħala input, dawn l-oġġetti jew dawn is-servizzi għandhom ikunu kkunsinnati jew ipprovduti minn persuna taxxabbli oħra (
42
).
54.
Il-Qorti tal-Ġustizzja żżid tgħid li, bħala prinċipju, huwa neċessarju li tkun teżisti rabta diretta u immedjata bejn tranżazzjoni tal-input partikolari u tranżazzjoni jew diversi tranżazzjonijiet tal-output li jagħtu dritt għal tnaqqis. Id-dritt għal tnaqqis tal-VAT imposta fuq l-akkwist input ta’ oġġetti jew ta’ servizzi jippreżupponi li l-ispejjeż sostnuti għall-akkwist tagħhom ikunu parti mill-elementi kostituttivi tal-prezz tat-tranżazzjonijiet tal-output intaxxati li jagħtu dritt għal tnaqqis (
43
).
55.
Madankollu, dritt għal tnaqqis huwa aċċettat ukoll favur il-persuna taxxabbli, anki fl-assenza ta’ rabta diretta u immedjata bejn tranżazzjoni tal-input partikolari u tranżazzjoni waħda jew iktar tal-output li jagħtu dritt għal tnaqqis, meta l-ispejjeż tal-oġġetti u tas-servizzi inkwistjoni ikunu jagħmlu parti mill-ispejjeż ġenerali ta’ dan tal-aħħar u jkunu, bħala tali, elementi kostituttivi tal-prezz tal-oġġetti jew tas-servizzi li hija tkun tipprovdi. Tali spejjeż għandhom, fil-fatt, rabta diretta u immedjata mal-attività ekonomika kollha tal-persuna taxxabbli (
44
).
56.
Fiż-żewġ każijiet, il-Qorti tal-Ġustizzja indikat li huwa neċessarju li l-ispiża tal-input tal-oġġetti jew tas-servizzi tkun inkluża rispettivament fil-prezz tat-tranżazzjonijiet partikolari tal-output jew fil-prezz tal-oġġetti jew tas-servizzi pprovduti mill-persuna taxxabbli fil-kuntest tal-attivitajiet ekonomiċi tagħha (
45
).
57.
F’dan il-każ, bla ħsara għall-verifiki mwettqa mill-qorti tar-rinviju, jidher li s-servizzi pprovduti minn Arcomet Belġju lil Arcomet Rumanija bħall-ġestjoni tal-flotta ta’ krejnijiet u n-negozjati tal-kuntratti qafas mal-fornituri jistgħu jiġu integrati, bħala prinċipju, fil-prezzijiet mogħtija minn Arcomet Rumanija lill-klijenti tagħha.
58.
Fit-tieni lok, l-applikazzjoni tal-prinċipju ta’ newtralità fiskali tal-VAT mill-Qorti tal-Ġustizzja wasslet għar-regola li ġejja: dan il-prinċipju jeżiġi li t-tnaqqis jew ir-rimbors tal-VAT tal-input jingħata jekk ir-rekwiżiti sostantivi jkunu ssodisfatti, anki jekk ċerti rekwiżiti formali jkunu tħallew barra mill-persuni taxxabbli (
46
). Madankollu, il-Qorti tal-Ġustizzja taffiet din ir-regola billi ddeċidiet li jista’ jkun mod ieħor jekk il-ksur ta’ tali rekwiżiti formali jkollu l-effett li jipprekludi l-produzzjoni tal-prova ċerta li r-rekwiżiti sostantivi ġew issodisfatti (
47
).
59.
Fir-rigward tal-oneru tal-prova, skont ġurisprudenza stabbilita hija l-persuna taxxabbli li titlob it-tnaqqis tal-VAT li għandha tistabbilixxi li hija tissodisfa l-kundizzjonijiet previsti sabiex tibbenefika minnu. L-awtoritajiet tat-taxxa jistgħu għalhekk jeżiġu mill-persuna taxxabbli l-provi li huma jkunu jqisu neċessarji sabiex jevalwaw jekk hemmx lok jew le li jingħata t-tnaqqis mitlub (
48
).
60.
Minn dan il-Qorti tal-Ġustizzja ddeduċiet b’mod partikolari li l-persuna taxxabbli hija obbligata tipproduċi provi oġġettivi li l-oġġetti jew is-servizzi ġew effettivament ikkunsinnati jew ipprovduti lilha bħala input minn persuni taxxabbli, għall-bżonnijiet tat-tranżazzjonijiet tagħha stess suġġetti għall-VAT u li fir-rigward tagħhom hija effettivament ħallset il-VAT. Dawn il-provi jistgħu jinkludu, b’mod partikolari, dokumenti li jkunu fil-pussess ta’ fornituri li mingħandhom il-persuna taxxabbli tkun akkwistat oġġetti jew servizzi li għalihom tkun ħallset il-VAT (
49
).
61.
Waqt is-seduta, il-Gvern Rumen ippreċiża li, matul il-kontrolli, id-dritt għal tnaqqis tal-VAT fih innifsu ma ġiex ikkontestat. Għall-kuntrarju, dawn il-kontrolli ma kinux ippermettew lil Arcomet Rumanija tipprova l-eżistenza tas-servizzi użati għall-bżonnijiet tat-tranżazzjonijiet taxxabbli tagħha.
62.
Fir-rigward tal-evalwazzjoni tal-imsemmija provi, din għandha ssir mill-qorti nazzjonali skont ir-regoli ta’ prova tad-dritt nazzjonali, billi ssir evalwazzjoni globali tal-elementi u taċ-ċirkustanzi fattwali kollha tal-każ inkwistjoni (
50
).
63.
Fit-tielet lok, Arcomet Rumanija ssostni li, billi teżiġi elementi oħra minbarra s-sempliċi fattura tal-provvisti ta’ servizz, l-amministrazzjoni fiskali Rumena ma tosservax il-prinċipju ta’ proporzjonalità.
64.
Infakkar li l-Istati Membri għandhom, skont il-prinċipju ta’ proporzjonalità, jirrikorru għal mezzi li, filwaqt li jkunu jippermettu li jintlaħaq b’mod effikaċi l-għan imfittex mil-leġiżlazzjoni nazzjonali, ikunu jippreġudikaw mill-inqas il-prinċipji stabbiliti mil-leġiżlazzjoni tal-Unjoni, bħall-prinċipju fundamentali tad-dritt għal tnaqqis tal-VAT (
51
).
65.
Issa, fir-rigward ta’ dan il-prinċipju ta’ proporzjonalità, għandu jitfakkar li miżura nazzjonali tkun tmur lil hinn minn dak li huwa neċessarju sabiex jiġi żgurat il-ġbir korrett tat-taxxa jekk din tkun tissuġġetta, essenzjalment, id-dritt għall-eżenzjoni mill-VAT għall-osservanza ta’ obbligi formali, mingħajr ma jittieħdu inkunsiderazzjoni l-kundizzjonijiet sostantivi u, b’mod partikolari, mingħajr ma jkun hemm bżonn li wieħed jistaqsi dwar jekk dawn ikunux ġew issodisfatti. Fil-fatt, it-tranżazzjonijiet għandhom jiġu intaxxati billi jittieħdu inkunsiderazzjoni l-karatteristiċi oġġettivi tagħhom (
52
).
66.
Għalhekk, il-prinċipju ta’ proporzjonalità ma jipprekludix li tiġi meħtieġa l-prova li l-kundizzjonijiet sostantivi tad-dritt għal tnaqqis ikunu ssodisfatti lil hinn mis-sempliċi produzzjoni ta’ fattura peress li għandhom jittieħdu inkunsiderazzjoni l-karatteristiċi oġġettivi tat-tranżazzjonijiet eżaminati.
67.
Għaldaqstant, nipproponi li r-risposta għat-tieni domanda preliminari għandha tkun li l-Artikoli 168 u 178 tad-Direttiva dwar il-VAT għandhom jiġu interpretati fis-sens li ma jipprekludux li l-awtorità tat-taxxa teżiġi mingħand persuna taxxabbli li tkun titlob it-tnaqqis tal-VAT dokumenti oħra minbarra l-fattura sabiex tiġġustifika l-użu tas-servizzi mixtrija għall-bżonnijiet tat-tranżazzjonijiet taxxabbli tagħha bil-kundizzjoni, minn naħa, li dawn id-dokumenti jkunu jintalbu b’osservanza tal-prinċipju ta’ proporzjonalità u, min-naħa l-oħra, li jkunu ta’ natura li jipprovaw l-eżistenza tas-servizzi inkwistjoni u l-użu tagħhom għall-bżonnijiet tat-tranżazzjonijiet taxxabbli tal-persuna taxxabbli, ħaġa li għandha tiġi vverifikata mill-qorti nazzjonali.
V. Konklużjoni
68.
Fid-dawl tal-kunsiderazzjonijiet kollha preċedenti, nipproponi li l-Qorti tal-Ġustizzja tirrispondi għad-domandi preliminari magħmula mill-Curtea de Apel Bucureşti (il-Qorti tal-Appell ta’ Bukarest, ir-Rumanija) kif ġej:
1)
L-Artikolu 2(1)(ċ) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, kif emendata bid-Direttiva tal-Kunsill 2010/45/UE tat‑13 ta’ Lulju 2010,
għandu jiġi interpretat fis-sens li:
ir-remunerazzjoni għal servizzi fi ħdan grupp, ipprovduti minn kumpannija omm lil kumpannija sussidjarja u ddettaljati kuntrattwalment, li hija kkalkolata skont il-metodu tat-tranżazzjoni tal-marġni nett irrakkomandat mil-Linji gwida tal-Organizzazzjoni għall-Kooperazzjoni u l-Iżvilupp Ekonomiċi (OECD) fil-qasam tal-prezz ta’ trasferiment għal impriżi multinazzjonali u awtoritajiet tat-taxxa, għandha titqies bħala l-korrispettiv ta’ provvista ta’ servizzi mwettqa bi ħlas, fis-sens ta’ din id-dispożizzjoni u għandha tkun suġġetta għat-taxxa fuq il-valur miżjud (VAT).
2)
L-Artikoli 168 u 178 tad-Direttiva 2006/112, kif emendata bid-Direttiva 2010/45,
għandhom jiġu interpretati fis-sens li:
ma jipprekludux li l-awtorità tat-taxxa teżiġi mingħand persuna taxxabbli li tkun titlob it-tnaqqis tal-VAT dokumenti oħra minbarra l-fattura sabiex tiġġustifika l-użu tas-servizzi mixtrija għall-bżonnijiet tat-tranżazzjonijiet taxxabbli tagħha bil-kundizzjoni, minn naħa, li dawn id-dokumenti jkunu jintalbu b’osservanza tal-prinċipju ta’ proporzjonalità u, min-naħa l-oħra, li jkunu ta’ natura li jipprovaw l-eżistenza tas-servizzi inkwistjoni u l-użu tagħhom għall-bżonnijiet tat-tranżazzjonijiet taxxabbli tal-persuna taxxabbli.
(
1
)	Lingwa oriġinali: il-Franċiż.
(
2
)	Adottati mill-Kumitat għall-Affarijiet Fiskali tal-OECD fis‑27 ta’ Ġunju 1995 u riveduti fl‑20 ta’ Jannar 2022, iktar ’il quddiem il-“Linji Gwida tal-OECD”.
(
3
)	Ara l-Linji Gwida tal-OECD, punt 7 (p. 12).
(
4
)	Ara l-Linji Gwida tal-OECD, punt 11 (p. 13).
(
5
)	Ara l-Linji Gwida tal-OECD, p. 26.
(
6
)	ĠU 2006, L 347, p. 1, rettifika fil-ĠU 2007, L 335, p. 60.
(
7
)	ĠU 2010, L 189, p. 1, iktar ’il quddiem id-“Direttiva dwar il-VAT”.
(
8
)	Monitorul Oficial al României, Parti I, Nru 927 tat‑23 ta’ Diċembru 2003.
(
9
)	Monitorul Oficial al României, Parti I, Nru 112, tas‑6 ta’ Frar 2004.
(
10
)	Monitorul Oficial al României, Parti I, Nru 941 tad‑29 ta’ Diċembru 2003, ippubblikat mill-ġdid f’Monitorul Oficial al Românieiparti I, Nru 513 tal‑31 ta’ Lulju 2007.
(
11
)	Iktar ’il quddiem il-“kuntratt tal‑24 ta’ Jannar 2012”.
(
12
)	Ara d-dokument ta’ xogħol Nru 923 tal-Kumitat Konsultattiv tat-Taxxa fuq il-Valur Miżjud (iktar ’il quddiem il-“Kumitat tal-VAT”) (Direttorat Ġenerali tat-Tassazzjoni u tal-Unjoni Doganali (DĠ TAXUD)], taxud.c.1 (2016) 1280928 — EN.
(
13
)	Ara d-Dokument ta’ Xogħol Nru 071 REV2 tal-Grupp ta’ Esperti dwar il-VAT, taxud.c.1 (2018) 2326098 – EN, anness mad-dokument tax-xogħol nru 945 tal-Kumitat tal-VAT, tad‑19 ta’ April 2018, taxud.c.1 (2018) 2329129 – EN.
(
14
)	Deċiżjoni tas‑26 ta’ Ġunju 2012 li twaqqaf grupp ta’ esperti dwar it-taxxa fuq il-valur miżjud (ĠU 2012, C 188, p. 2).
(
15
)	Ara s-sentenza tat‑23 ta’ Marzu 2006, FCE Bank (C‑210/04, EU:C:2006:196, punt 39).
(
16
)	Punt 3.4 (p. 23) ta’ dan id-dokument. Traduzzjoni libera.
(
17
)	Ara Rouberol, I., “Interactions between Transfer Pricing and VAT Adjuments in the European Union”, International VAT Monitor, Vol. 27, IBFD, Amsterdam, 2016, Nru 5, p. 316 sa 319, b’mod partikolari p. 316.
(
18
)	Il-metodu tal-prezz paragunabbli fis-suq ħieles, il-metodu tal-prezz ta’ bejgħ mill-ġdid kif ukoll il-metodu tal-ispiża miżjuda (ara l-Linji Gwida tal-OECD, p. 25).
(
19
)	Il-metodu tat-tranżazzjoni tal-marġni nett (li jista’ jkun orjentat lejn l-ispejjeż, il-bejgħ jew l-assi) u l-metodu tat-tranżazzjoni ta’ tqassim tal-profitti (ara l-Linji Gwida tal-OECD, p. 25 u punt 2.1 (p. 99)).
(
20
)	Ara d-Dokument tax-Xogħol Nru 923 tal-Kumitat tal-VAT, punt 2.1.5.
(
21
)	Aġġustament tal-profitti taxxabbli ta’ kumpannija mwettaq mill-ewwel awtorità tat-taxxa minħabba l-applikazzjoni tal-prinċipju ta’ distakkament għal tranżazzjonijiet li jinvolvu impriża assoċjata stabbilita f’territorju li jaqa’ taħt il-ġurisdizzjoni ta’ awtorità tat-taxxa oħra (ara l-Linji Gwida tal-OECD, p. 20).
(
22
)	Aġġustament tat-taxxa dovuta mill-impriża assoċjata stabbilita f’ġurisdizzjoni oħra, imwettaq mill-awtorità tat-taxxa ta’ din il-qorti sabiex jittieħed inkunsiderazzjoni aġġustament primarju mwettaq mill-awtorità tat-taxxa tal-ewwel ġurisdizzjoni, sabiex jinkiseb tqassim koerenti tal-profitti bejn iż-żewġ ġurisdizzjonijiet (ara l-Linji Gwida tal-OECD, p. 20).
(
23
)	Aġġustament li jirriżulta mill-applikazzjoni ta’ taxxa għal tranżazzjoni sekondarja (ara l-prinċipji tal-OECD, p. 20).
(
24
)	Aġġustament li fil-kuntest tiegħu l-persuna taxxabbli tiddikjara lill-awtoritajiet tat-taxxa prezz ta’ trasferiment li jkun jikkorrispondi, fil-fehma tagħha, għal prezz ta’ distakkament fil-kuntest ta’ tranżazzjoni bejn impriżi assoċjati, minkejja li dan il-prezz ikun differenti mill-ammont effettivament applikat bejn l-impriżi assoċjati. Dan l-aġġustament iseħħ qabel ma tiġi ppreżentata d-dikjarazzjoni tat-taxxa (ara l-prinċipji tal-OECD, p. 19 u 20).
(
25
)	Ara d-Dokument tax-Xogħol Nru 923 tal-Kumitat tal-VAT, punt 3.2.1.
(
26
)	Ara d-Dokument tax-Xogħol tal-Grupp ta’ Esperti dwar il-VAT, p. 2.
(
27
)	Ara d-Dokument tax-Xgħol tal-Grupp ta’ Esperti dwar il-VAT, punt 2.2.1.1, li għalih irreferiet Arcomet Rumanija.
(
28
)	Ara d-Dokument tax-Xogħol tal-Grupp ta’ Esperti dwar il-VAT, tabella riprodotta fil-punt 2.2.2.2.
(
29
)	Ara d-Dokument tax-Xogħol tal-Grupp ta’ Esperti dwar il-VAT, punt 2.2.3
(
30
)	Ara, f’dan is-sens, is-sentenza tal‑20 ta’ Jannar 2022, Apcoa Parking Danmark (C‑90/20, EU:C:2022:37, punt 38).
(
31
)	Ara s-sentenza tat‑12 ta’ Diċembru 2024, Weatherford Atlas Gip (C‑527/23, EU:C:2024:1024, punt 23).
(
32
)	Ara l‑Artikoli 4.1 u 4.2 tal-kuntratt tal‑24 ta’ Jannar 2012.
(
33
)	Ara l-Artikolu 2.2 tal-kuntratt tal‑24 ta’ Jannar 2012.
(
34
)	Jiġifieri jekk il-marġni ta’ profitt qabel it-taxxa mwettaq minn Arcomet Rumanija huwiex ogħla minn 2.74 %.
(
35
)	Ara l-Artikoli 5.2 u 5.3 tal-kuntratt tal‑24 ta’ Jannar 2012.
(
36
)	Ara s-sentenza tal‑20 ta’ Jannar 2022, Apcoa Parking Danmark (C‑90/20, EU:C:2022:37, punt 45).
(
37
)	Ara s-sentenza tal‑15 ta’ April 2021, Administration de l’Enregistrement, des Domaines et de la TVA (C‑846/19, EU:C:2021:277, punt 42 u l-ġurisprudenza ċċitata).
(
38
)	Ara s-sentenza tad‑9 ta’ Frar 2023, Finanzamt X (Servizzi tal-proprjetarju ta’ stalla) (C‑713/21, EU:C:2023:80, punt 49).
(
39
)	Ara s-sentenza tad‑9 ta’ Frar 2023, Finanzamt X (Servizzi tal-proprjetarju ta’ stalla) (C‑713/21, EU:C:2023:80, punt 32 u l-ġurisprudenza ċċitata).
(
40
)	Ara s-sentenza tad‑9 ta’ Frar 2023, Finanzamt X (Servizzi tal-proprjetarju ta’ stalla) (C‑713/21, EU:C:2023:80, punti 46 u 48).
(
41
)	Ara s-sentenza tad‑9 ta’ Frar 2023, Finanzamt X (Servizzi tal-proprjetarju ta’ stalla) (C‑713/21, EU:C:2023:80, punt 50 u l-ġurisprudenza ċċitata).
(
42
)	Ara s-sentenza tat‑12 ta’ Diċembru 2024, Weatherford Atlas Gip (C‑527/23, EU:C:2024:1024, punt 25 u l-ġurisprudenza ċċitata).
(
43
)	Ara s-sentenzi tas-7 ta’ Marzu 2024, Feudi di San Gregorio Aziende Agricole (C‑341/22, EU:C:2024:210, punt 29 u l-ġurisprudenza ċċitata), kif ukoll tat‑12 ta’ Diċembru 2024, Weatherford Atlas Gip (C‑527/23, EU:C:2024:1024, punt 28 u l-ġurisprudenza ċċitata).
(
44
)	Ara s-sentenza tat‑12 ta’ Diċembru 2024, Weatherford Atlas Gip (C‑527/23, EU:C:2024:1024, punt 29).
(
45
)	Ara s-sentenza tat‑8 ta’ Settembru 2022, Finanzamt R (Tnaqqis tal-VAT marbut ma’ kontribuzzjoni ta’ soċju) (C‑98/21, EU:C:2022:645, punt 47).
(
46
)	Ara s-sentenza tas‑16 ta’ Mejju 2024, Slovenské Energetické Strojárne (C‑746/22, EU:C:2024:403, punt 36).
(
47
)	Ara s-sentenza tas‑16 ta’ Mejju 2024, Slovenské Energetické Strojárne (C‑746/22, EU:C:2024:403, punt 37).
(
48
)	Ara s-sentenza tat‑12 ta’ Diċembru 2024, Weatherford Atlas Gip (C‑527/23, EU:C:2024:1024, punt 36 u l-ġurisprudenza ċċitata).
(
49
)	Ara s-sentenza tal-11 ta’ Novembru 2021, Ferimet (C‑281/20, EU:C:2021:910, punt 39 u l-ġurisprudenza ċċitata).
(
50
)	Ara s-sentenza tat‑12 ta’ Diċembru 2024, Weatherford Atlas Gip (C‑527/23, EU:C:2024:1024, punt 37 u l-ġurisprudenza ċċitata).
(
51
)	Ara s-sentenza tal‑14 ta’ Ottubru 2021, Finanzamt N u Finanzamt G (Komunikazzjoni tal-assenjazzjoni) (C‑45/20 u C‑46/20, EU:C:2021:852, punt 62).
(
52
)	Ara s-sentenza tas‑17 ta’ Ottubru 2019, Unitel (C‑653/18, EU:C:2019:876, punt 27).